Добро утро, уважаеми колеги! Да уточня, че днес вече гласуваме с биометрия, тоест тези, които все още нямат взети данни за биометрията, ще могат да продължат да гласуват днес и без биометрия, но това са по няколко човека от всяка парламентарна група, така че моля да имате това предвид. Да уточня още веднъж за тези, които вече са дали данни за биометричното гласуване, че регистрацията става, като поставите пръста си върху скенера. Имаме необходимия кворум. Откривам заседанието. [[Звъни.]] Преминаваме към гласуване на Програмата за работа на Народното събрание. Предложенията за дневния ред са, както следва: „1. Проект на решение за изменение и допълнение на Правилника за организацията и дейността на Народното събрание (обн., ДВ, бр. 35 от 2017 г., изм., бр. 34 от 2018 г., доп., бр. 95 от 2020 г.) . Внесен е от Временната комисия за изработване на Проект на правилник за организацията и дейността на Народното събрание и за промени в Правилника за организацията и дейността на Народното събрание (обн., ДВ, бр. 35 от 2017 г., изм., бр. 34 от 2018 г., доп., бр. 95 от 2020 г.) – продължение, гласуване на наименованието и текста преди § 1. 2. Първо гласуване на Законопроекта за изменение на Закона за политическите партии. Внесен е от Ива Митева и група народни представители на 15 април 2021 г. 3. Второ гласуване на Законопроекта за изменение и допълнение на Изборния кодекс. Внесен е от Ива Митева и група народни представители на 15 април 2021 г. Приет на първо гласуване на 23 април 2021 г. 4. Проект на решение за създаване на Временна анкетна комисия за установяване и проверка на законосъобразността на изграждането на всички обекти, находящи се на територията на Лесопарк „Росенец“, квартал „Крайморие“, община Бургас, както и всички действия от лятото на миналата година, предприети от представители на политически сили и служителите на НСО. Внесен е от Десислава Атанасова и група народни представители на 21 април 2021 г. и Проект на решение за създаване на Временна комисия за установяване на факти и обстоятелства относно действията и бездействията на компетентните органи относно незаконни строежи и обекти на територията на Лесопарк „Росенец“, в района на нос „Чукалята“, град Бургас. Внесен е от Димитър Найденов и група народни представители на 21 април 2021 г. 5. Проект на решение за създаване на Временна комисия за разследване на факти и обстоятелства при използване на сълзотворен газ, употребата на сила и помощни средства от МВР, извършени на 10 юли и 2 септември 2020 г. срещу протестиращи граждани. Внесен е от Арман Бабикян и група народни представители на 22 април 2021 г.“ [[Народният представител Арман Бабикян иска думата.]] По каква процедура? Предлагам първо да гласуваме Програмата за седмицата и след това са предложенията за включване на нови точки. Господин Костадинов?
Въздържал се.
Гласували 196 народни представители плюс 1 – 197: за 86, против 8, въздържали се 102 плюс 1 – 103. По този начин Програмата за работа не е приета. [[Смях.]] Досега като че ли не сме изпадали в такава ситуация, поне аз не. [[Смях и ръкопляскания от ГЕРБ-СДС.]] Чакайте, чакайте сега! Първото, което можем да направим вероятно, е, някой да поиска прегласуване и вероятно някои групи да размислят. Заповядайте, господин Бабикян.
Уважаеми господин Председател, уважаеми дами и господа! Явно се налага някой да поиска прегласуване. Ето, искам прегласуване от името на парламентарната група на „Изправи се! Мутри вън!“ на основание на Правилника. Част от вота не можа да се реализира от някои от машинките, които натискахме. Всъщност преди малко исках думата, за да поискам включване на камерите на БНТ 1 заради важна точка от дневния ред, която засяга конституционните права на всички български граждани, имайки предвид Избирателния кодекс. [[Реплика от ГЕРБ-СДС: „Нямаш право!“]]
Смятам, че господин Бабикян има основание, тъй като за пръв път гласуват част от колегите с биометрията и е нормално да има затруднения. Видях, че някои колеги не успяха да гласуват. Ще изчакам малко повече. Подлагам на прегласуване така предложената програма за работа на Народното събрание, като уточнявам отново, че е необходимо първо да поставите пръста си на скенера, след което се отключва устройството и можете след това да гласувате „за“, „против“ или „въздържал се“. Господин Костадинов?
Въздържал се.
Гласували 207 народни представители плюс 1 – 208: за 79, против 6, въздържали се 122 плюс 1 – 123. Мисля си, че досега не сме изпадали в такава ситуация, но има и такива моменти. [[Ръкопляскания от ИТН и ИСМВ.]] Уважаеми колеги, мисля, че като че ли от аплодисменти няма нужда, в каквато и посока да са. Мисля, че това не е моментът за аплодисменти. Тъй като седмичната програма не е приета, следователно Народното събрание няма какво да гледа в момента и през тази седмица, но аз предлагам да се събере Председателският съвет и по принцип… [[Реплики.]] Да, в момента не може да има заседание. По принцип знаете, че председателят на Народното събрание би могъл да насрочи извънредно заседание във всеки един момент със съответния дневен ред. Да се надяваме, че това може да се случи. С това на практика трябва да закрия заседанието и ще изчаквате новини от Председателския съвет. Закривам заседанието. [[Звъни.]]